2013/0410 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om ændring af Rådets forordning (EF) nr. 515/97 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af told- og landbrugsbestemmelserne

1.Baggrund

Forslag fremsendt til Europa-Parlamentet og Rådet

(dokument COM(2013) 0796 final – 2013/0410 (COD): 25.11.2013. Europa-Parlamentets førstebehandlingsholdning vedtaget: 18.3.2014. Rådets holdning vedtaget: 15.6.2015.

2.Formålet med Kommissionens forslag

Kommissionens forslag om ændring af forordning (EF) nr. 515/97 blev vedtaget den 25. november 2013. Hovedformålet er at fremme bekæmpelsen af toldsvig både på EU-niveau og på nationalt niveau ved at forbedre tilgængeligheden af data om indførsel, udførsel og transit samt data om containerbevægelser. Endvidere er formålet at sikre rettidig adgang til støttedokumenter, der beror hos de økonomiske operatører. Forslaget tager yderligere sigte på at afklare muligheden for at anvende oplysninger indhentet via gensidig bistand som bevismidler i straffesager og forvaltningsretlige sager i medlemsstaterne. Forslagets hovedelementer er følgende: oprettelse af en centraliseret database med oplysninger om containerbevægelser (Container Status Messages (CSM)); oprettelse af en database med oplysninger om indførsel, udførsel og transit; forslaget afklarer ligeledes muligheden for at anvende oplysninger indhentet via gensidig bistand som bevismidler i straffesager og forvaltningsretlige sager, og det fastlægger proceduren for, hvordan Kommissionen kan indhente støttedokumenter, der beror hos de økonomiske operatører.

3.Bemærkninger til Rådets holdning

Rådets holdning indeholder i det store og hele hovedelementerne i Kommissionens forslag med visse mindre ændringer. Disse ændringer omfatter en afklaring af, at oplysninger indhentet via gensidig bistand kun kan anvendes som bevismidler i retssager, hvis den medlemsstat, der har fremsendt oplysninger, ikke modsætter sig en sådan anvendelse. Holdningen udvider ændringen om bevismidlers antagelighed til også at omfatte oplysninger indhentet via spontane bistandsmekanismer, den begrænser anvendelsesområdet for de data, der skal indgå i de foreslåede databaser, tilføjer en bestemmelse om sanktioner for transportvirksomheders manglende rapportering af CSM, fjerner bestemmelsen om overførsel af data fra de foreslåede databaser til internationale organisationer og EU-agenturer og ændrer en smule på proceduren for Kommissionens indhentning af støttedokumenter.

Kommissionen støtter disse ændringer.

Efter de uformelle trepartsdrøftelser den 11. november 2014, 10. december 2014 og 18. december 2014 nåede Parlamentet, Rådet og Kommissionen til foreløbig politisk enighed om teksten til ændring af forordning (EF) nr. 515/97.

Denne politiske enighed blev bekræftet af Rådet den 10. juni 2015, og den 15. juni 2015 vedtog Rådet sin førstebehandlingsholdning.

4.Konklusion

Da alle ændringer til Kommissionens forslag blev diskuteret under de uformelle trepartsdrøftelser, kan Kommissionen acceptere de ændringer, som Rådet vedtog i sin førstebehandlingsholdning.